Tien wenke om gou tuis te voel in ŉ vreemde stad | Maroela Media
Tien wenke om gou tuis te voel in ŉ vreemde stad
Daar is niks so erg as om jou in ŉ vreemde stad, in ŉ vreemde land te bevind en nie ŉ idee te hê waarheen om te gaan nie…
Maar my ervaring het my al geleer dat hierdie selfde vreemde stad binne enkele ure kan verander in ŉ tweede tuisdorp.
Ek deel graag tien wenke wat jou vinnig sal laat tuis voel in ŉ nuwe stad as jy op reis is.
Indien moontlik, bekyk die stad se uitleg voor die tyd op ŉ kaart. Kyk hoe ver en waar jou hotel geleë is vanaf die lughawe of stasie (hang af hoe jy besluit om te reis). Maak baie seker na watter lughawe jou vlug vlieg, aangesien groot stede deesdae meer as een lughawe het. Laekoste-vlugte vlieg ook dikwels na sekondêre, meer afgeleë lughawens.
Wanneer jy jou verblyf bespreek, maak seker hoe ver dit van die bekendste besienswaardighede af geleë is. Alhoewel die verblyf naaste aan die besienswaardighede dikwels duurder kan wees, is daar dikwels ŉ gelukkie of twee wat mens kan losslaan as jy betyds bespreek.
Die oomblik wat jy “voet aan wal” sit, kry ŉ kaart van die stad in die hande. Ja, deesdae is ŉ GPS baie handig, maar dit gee mens dikwels nog steeds nie ŉ duidelike prentjie van waar jy jou bevind in die stad nie. Mens leer werklik ŉ stad ken deur met ŉ kaart in die hand rond te loop. Kaarte is vrylik beskikbaar by hotelle, stasies, inligtingsentrums en lughawens.
Indien jy nie geld gekry het in Suid-Afrika nie, trek ten minste ŉ paar euro’s, dollars, ponde, ens. op die stasie of lughawe. Hang af van die land waarin jy jou bevind, maar meestal is die wisselkoers op ŉ lughawe of stasie meer as elders. Daarom is dit wys om sommer met ŉ kaart, indien moontlik, net die nodige geld hier te trek.
Vind uit van publieke vervoer. Meeste lande het wonderlike publieke vervoer, wat nie net die lewe vir ŉ vreemdeling maklik maak nie, maar ook jou sak baie beter gaan pas as ŉ huurmotor.
Indien jy wel jou hotel sonder moeite gekry het en nou die stad wil verken, sal ek sê die “Hop-on, Hop-off”-busse is die beste manier om jou nuwe omgewing beter te leer ken. Meeste groot stede bied hierdie diens. Ek is mal oor dié manier van verkenning, omdat dit jou na al die bekendste besienswaardighede neem terwyl hulle vir mens ŉ breë geskiedenisoorsig gee. Meestal is daar verskillende pakkette waaruit jy kan kies, en jy kan ook ŉ kaartjie koop wat vir ŉ sekere hoeveelheid dae geldig is. Dit maak dit nogal maklik om dan elke dag ŉ paar van die besienswaardighede te besoek en genoeg tyd daar deur te bring.
Sommige van die pakkette sluit ook ŉ bootrit in, indien daar ŉ kanaal of rivier is wat deur die stad vloei.
Gesels met die personeel by die hotel, gastehuis of eienaar van die woonstel waar jy bly. Indien jy verkies om, soos ek, die plaaslike lewe te ervaar, is hulle die beste mense wat jy moontlik kan vra. Indien jy die lekkerste plaaslike restaurante, kafeetjies of kroeë wil gaan opsoek, gaan hulle raad die waardevolste wees.
In vandag se tegnologiese era is die internet jou beste vriend. Een app wat ek kan aanbeveel, is TripAdvisor. Laai dit af op jou foon voor jy die stad besoek en doen navorsing daarop oor restaurante, besienswaardighede, kuierplekke en meer. Die raad en menings wat deur ander reisigers, soos jy, daarop gegee word, is baie handig en gewoonlik baie eerlik.
Indien jy georganiseerde toere verkies, bespreek een selfs voor jy na die stad vertrek of vind uit by die hotel waar jy tuisgaan of hulle ŉ goeie toer kan aanbeveel. Weereens gee dit mens ŉ maklike manier om die stad beter te leer ken. Doen dit verkieslik al die eerste dag sodat dit jou nie net jou oriëntering kan gee nie, maar sodat jy kan teruggaan na die plekke waarvan jy die meeste gehou het en meer tyd daar spandeer.
Indien die plek bekend is vir ŉ groot verskeidenheid van besienswaardighede en museums, sal die stad dikwels ŉ kaart/ paspoort vir toegang daarna aanbied. Dit gee mens meestal maklike en vinnige toegang, teen ŉ laer koste as gewoonlik na meeste van die groot aantrekkingspunte. Doen navorsing hieroor op die internet.
Marianne onderneem al hierdie ervarings en bring jou reisartikel op haar eie onkoste.
‘n Klein knoopkompas (button compass) is ook handig om navigasie en rigtinghou te vergemaklik, veral in groot stede tydens grou noordelike winters wanneer koershou moeilik is sonder die son. Daar hang die son hang ook Suid en nie Noord nie soos ons in SA gewoond is nie en verwar maklik ons rigtinginstinkte. Dit het my menigmaal weer help rigtinghou na ‘n moltrein afstap by ‘n vreemde stasie in London en Parys.
Sophie van Vuuren · 4 jaar gelede
Ek vermoed ek sal nooit kan bekostig om op reis te gaan na ander lande. Die tien punte klink baie waardevol
Die ou gesegde wat ek hier in Ireland geleer het en waar is”Fail to plan , Plan to fail” so navorsing is belangrik want Joe Meer Jy inset hoe Meer plesier gaan Jy uit jou toer uitkry